Predkladacia správa 

Doterajšie postavenie hlavného vyjednávača je v súčasnosti upravené Štatútom hlavného vyjednávača na základe uznesenia vlády č. 1106/1999 zo 16. decembra 1999. Vzhľadom na skutočnosť, že rokovania SR s EÚ vstúpili do svojej záverečnej fázy, ktorá si vyžaduje maximálne flexibilný prístup a priame prepojenie na vládu SR je potrebná zmena platného štatútu hlavného vyjednávača. 

Predkladaný návrh nového Štatútu hlavného vyjednávača umožňuje vykonávať funkciu hlavného vyjednávača nezávisle na príslušnosti k Ministerstvu zahraničných vecí SR, v ktorej na základe konsenzu vlády SR pokračuje Ján Figeľ, v súčasnosti predseda Zahraničného výboru NRSR.

Štatút hlavného vyjednávača upravuje postavenie, pôsobnosť a kompetencie hlavného vyjednávača a Skupiny hlavného vyjednávača. Úloha hlavného vyjednávača spočíva najmä v koordinácii negociačného procesu v rámci štátnej správy SR a taktiež vystupuje na svojej úrovni voči orgánom Únie ako predstaviteľ vlády SR pre dojednanie podmienok vstupu SR do EÚ. 

Štatút definuje aj Skupinu hlavného vyjednávača, ktorá je zložená z veľvyslanca Misie SR v Bruseli, zástupcov Ministerstva zahraničných vecí SR, Úradu vlády SR a koordinátorov pre rokovania s EÚ pre kľúčové negociačné oblasti. Skupina zohráva hlavnú úlohu pri rokovaniach s EÚ, najmä v súčasnej záverečnej fáze rokovaní ako aj následne pri finalizácii textu Prístupovej zmluvy SR s EÚ. Koordinátori pôsobia v rámci rezortov, pričom ich činnosť je prioritne zameraná na prípravu a monitorovanie negociačného procesu v im vymedzených negociačných kapitolách. Cieľom je taktiež posilniť koordináciu negociačného procesu v rezortoch, do ktorých spadá väčší počet negociačných kapitol (najmä MH a MF). Konkrétne postavenie koordinátora v rámci rezortu je určované na základe aktuálnych potrieb a štruktúry jednotlivých rezortov.

Od roku 1997 funguje taktiež štruktúra pracovných skupín negociačného tímu, ktorá bola vytvorená podľa jednotlivých negociačných kapitol, ktoré sa v priebehu dva a pol ročného negociačného maratónu modifikovali, čo zohľadňuje aj predkladaný návrh nového Štatútu pracovných skupín, nahrádzajúci Štatút pracovných skupín č. 1106/1999 zo 16. decembra 1999.

Nový Štatút pracovných skupín upravuje pojem pracovnej skupiny (PS) a podskupiny PS, počet a rozdelenie PS, gestora a činnosť PS, postavenie a pôsobnosť vedúceho PS, jej členov a tajomníka. Pracovné skupiny sú vytvorené podľa štruktúry 31 negociačných kapitol. Úlohou pracovnej skupiny je odborná príprava podkladových materiálov a stanovísk v procese prípravy a priebehu rokovaní o vstupe SR do EÚ za zodpovedajúcu negociačnú kapitolu a účasť na potrebných rokovaniach s orgánmi EÚ za SR. V záverečnej etape prístupových rokovaní je nosná časť činnosti pracovných skupín zameraná na prípravu technických adaptácií Prístupovej zmluvy ako aj monitoring plnenia záväzkov deklarovaných v rámci negociačného procesu a prípravy navrhovaného textu Prístupovej zmluvy.

	Materiál prešiel medzirezortným pripomienkovým konaním a predkladá sa bez rozporov.